# data[].attributes.body
- Intro
- Hvad er kommunalpolitik?
- Hvorfor er der så få unge i kommunalpolitik?
- Hvad kan man gøre for at få flere unge ind i kommunalpolitik?
- Præsentation af produktet
- Hvad gør ungdomspartierne for at få nye unge medlemmer?
- Konklusion

# data[].attributes.body
Hvad går du ind for i din politik, der henvender sig til unge?

- En af mine mærkesager til kommunalvalget var flere muligheder til de unge, og det bliver noget af det, som jeg kommer til at arbejde meget med de kommende år. Det indebærer blandt andet, at vi skal have bygget flere ungdomsboliger. 145 er på vej på Lyngby Hovedgade ved det gamle Andersen & Martini bilhus, mens over 600 er på vej ved Plantedirektoratet i Sorgenfri. Dansk Byggeri vurderer dog, at der mangler i omegnen af 10.000 ungdomsboliger i København og omegn, så problemet er langt fra løst. Derfor kan vi blandt andet kigge på at bygge ungdomsboliger ved Lyngby Stadion, som jeg er fortaler for, da de er tæt på centrum, foreningslivet og DTU.

Det tiltaler meget de unge, der er flyttet hjemmefra, men de unge hjemmeboende vi har i kommunen skal også have mulighed for at kunne blive boende i Lyngby-Taarbæk, når de flytter hjemmefra.

En gruppe jeg dog synes, at man i mange år har overset er de unge mellem 13-22 år cirka. De har nemlig ikke særlig meget at lave i kommunen, og der har man svigtet. Det bliver der nu lavet om på ved, at man skal til at lave en Ungepolitik, som jeg heldigvis kommer til at sidde meget med. Den kommer både til at handle om sårbare unge, og hvordan vi kan hjælpe dem, men den skal også omfatte alle andre unge, så vi giver dem bedre muligheder for at kunne lave ting med deres venner her i stedet for, at de skal tage til København hver gang. Vi skal blandt andet åbne parkerne mere op over for de unge, hvor gymnasieeleverne på Virum f.eks. har brugt Virumparken, og her har der været lidt ballade med beboerne. Parkerne er til for at blive brugt, også af de unge.

Derudover skal vi arbejde på at skabe steder, hvor de unge kan opholde sig efter skoletid sammen med deres venner. Det kan både dreje sig om et hus eller lokale, hvor man kan opholde sig, men det kan f.eks. også være et øget fokus på gadeidræt. Her bør vi f.eks. se på mulighederne for at etablere en skaterbane. Værd at bemærke er noget, som mange unge har efterspurgt i Virum faktisk en beachvolley bane ved Furesøen. Det er der faktisk allerede mulighed for, men man kan sagtens etablere flere, og det koster endda ikke særlig mange penge.

Hvorfor valgte du i en ung alder at deltage i kommunalpolitikken?

- Det korte svar er, at jeg altid har brokket mig over, hvorfor vi gør tingene på en bestemt måde, og vil man ændre det, så må man søge indflydelse, og det gjorde jeg så ved at stille op. Mange unge tror, at kommunalpolitik blot handler om skraldespande og andre kedelige ting, men man kan ændre ved en masse borgernære ting, og her ser jeg frem til at arbejde med at gøre hverdagen bedre for borgerne i Lyngby-Taarbæk. Samtidig har de unge manglet en stemme i kommunalbestyrelsen. For to måneder siden var den yngste i kommunalbestyrelsen vores borgmester, Sofia Osmani, på 38 år, og nu er jeg kommet ind som den yngste nogensinde på 19 år. Nu ser jeg frem til at repræsentere de unge og inddrage dem i beslutningerne.

Går du, med din politik, op i at få inddraget de unge mere i kommunalpolitik, og hvordan gør du det?

- Det gør jeg helt sikkert, og det er også derfor, at der på halvdelen af mine valgplakater stod “De unge stemme”. Ved udarbejdelsen af den nye ungepolitik vil jeg arbejde for, at vi får nedsat et §17 stk. 4 udvalg (opgaveudvalg), hvilket man gjorde ved udarbejdelsen af en Ungepolitik i Gentofte Kommune. Her sidder fem politikere og ti relevante borgere, der arbejder med en ny overordnet Ungepolitik, og hvordan vi kan gøre kommunen bedre for de unge. Det kan blandt andet være med to personer fra elevrådene i folkeskolen, to fra gymnasierne, en fra en erhvervsfaglig uddannelse, nogle fra foreningslivet osv.. Det ser jeg rigtig positivt på, men det skal også være en åben proces, hvor alle kan bidrage. Derfor håber jeg, at man også vil se på muligheden for at afholde workshops, hvor alle unge i kommunen kan komme for at tale om, hvilken kommune de egentlig gerne vil have, og hvad det er, som de gerne vil have, at kommunen gør bedre for de unge.

Derudover kommer jeg til at gøre meget ud af at formidle de beslutninger, som vi træffer i kommunalbestyrelsen på min Facebookside og andre sociale medier. Det er her, at de unge er, og skal deres interesse fanges må det også være her, at man prøver at kommunikere ud.

Hvis du skulle fortælle kort og præcist, hvad de vigtigste budskaber i din politik er, hvad ville du så fortælle?

- Flere muligheder til de unge efter skoletid og flere ungdomsboliger

- En bedre folkeskole med kortere skoledage, hvor vi skal have mere fokus på dannelse. Børn og unge går ikke bare i skole for at blive klar til arbejdsmarkedet, men de skal også blive til hele mennesker.

- Vi skal have en stærkere breddeidræt, så i den kommende periode skal vi blandt andet have fokus på at forbedre faciliteterne for vores idrætsklubber, hvor flere af dem lige nu er meget slidte.

Du er ung blandt mange gamle i kommunalpolitikken. Hvordan mener du at vi kan få flere unge ind i ungdomspartierne og kommunalpolitikken?

- Sigurd Agersnap på 24 år fra SF og jeg trækker lige nu aldersgennemsnittet i kommunalbestyrelsen. Jeg tror, at det er naturligt nok, at vi ikke har flere unge, for når først man starter på at studere, så har mange fokus på det, og så kommer de ud på arbejdsmarkedet, hvor de vil gøre karriere og stifte familie. Derfor ser vi, at mange først stiller op igen, når de er omkring 40 år. Flere af dem der til gengæld bliver valgt som helt unge holder dog ved. Sofia Osmani blev valgt som 22-årig, Simon Pihl blev også valgt som helt ung, og det samme gjorde Søren P. Rasmussen. De har alle holdt ved. Kommunalpolitik tager rigtig meget tid, og lønnen er ikke prangende, så skal du have tid til studie, kæreste/familie og arbejdet i kommunalbestyrelsen, så er der bare noget, som du må nedprioritere. Det er jeg klar til, men det er alle ikke. Det er nemmere at komme ind som ung i de større partier, fordi arbejdsbyrden er mindre, og her tror jeg, at de skal være bedre til at finde unge kandidater.

Ungdomspartierne har faktisk stigende medlemstal, hvilket er positivt. Lyngby-Taarbæk Konservative Ungdom har også mere end fordoblet vores medlemstal de seneste 12-14 måneder, så vi nu er det største ungdomsparti her lokalt. Vi er ude på gymnasier ved skolestart og på folkeskoler ved skolevalget. Sidstnævnte deltager mange folkeskoler dog ikke, og generelt er mange folkeskoler og gymnasier skizofrene overfor ungdomspolitikere. Det er dog helt misforstået, for vi har alle en interesse i, at flere engagerer sig i demokratiet. Vi prøver dog meget på at hverve flere medlemmer. Både via de sociale medier, medieoptrædener, og så når vi endelig får lov at komme ud på skoler og gymnasier. Flere vil også gerne melde sig ind sammen med en ven, hvilket kan være en barriere for nogle. Generelt er alle ungdomspartier dog utroligt åbne overfor alle nye medlemmer og hjælper dem utroligt godt til rette.

Derfor kan jeg også kun anbefale at melde sig ind i et ungdomsparti, hvis bare man er den mindste smule politisk interesseret. Ungdomspartierne i kommunen har samtidig nu egne lokaler i Virum, hvor vi afholder arrangementer, og det tiltrækker også medlemmer. Der er masser ting at tage sig til, og man bestemmer helt selv, hvor meget man vil deltage i, og man behøver ikke være nogen politisk ekspert fra førstedagen. Sidstnævnte tror jeg også, at man skal være bedre til at kommunikere ud, for mange unge føler, at de ikke ved nok til at melde sig ind i et ungdomsparti, men det må aldrig være en undskyldning, for det skal nok komme hen ad vejen, og man kan altid skifte parti. Et medlemskab koster typisk kun 75 kr., så det er ikke nogen større udskrivning ligesom at melde sig ind i sportsklub f.eks..

Så skolerne skal være mere åbne overfor ungdomspartierne, og får de en invitation eller bare lader være med at blive smidt væk, hvis de spørger, så er jeg sikker på, at stort set alle ungdomspartier vil troppe op, hvorefter den politiske interesse hos de unge fanges. Det kunne vi også se ved skolevalget.

# data[].attributes.headline
Interview med Marcus Alexander Christensen (B)

# data[].attributes.subject
Interview med Marcus Alexander Christensen (B)

# data[].attributes.body
Hvad går du ind for i din politik, der henvender sig til unge?

- Under valgkampen havde jeg især stort fokus på at skabe mere liv i Lyngby ved at indføre en kulturfestival, men også på at skabe et værested for unge på niveau med Absalon på Vesterbro. Et sted hvor man kunne komme, drikke en kaffe, spille spil eller lave lektier.

Hvorfor valgte du i en ung alder at deltage i kommunalpolitikken?

- Unge mennesker er desværre underrepræsenterede i kommunalpolitik, hvilket desværre betyder at unge mennesker også bliver overset politisk. Derudover er det også brug for en mere bramfri måde at tænke politik på, hvor der er plads til visioner. Det er de primære årsager til, at jeg gik ind kommunalpolitik.

Går du, med din politik, op i at få inddraget de unge mere i kommunalpolitik, og hvordan gør du det?

- Under valgkampen brugte jeg en stor del af min tid på at tage rundt på gymnasier og skoler og oplyse omkring kommunalvalget, da alt for få unge mennesker går op i det, og ikke er bevidst om kommunalvalgets vigtighed. Derudover foreslog jeg i fællesskab med Sigurd Agersnap fra SF at indføre borgerdrevne forslag på kommunalt niveau, hvilket også ville give unge bedre muligheder for at blive hørt.

Hvis du skulle fortælle kort og præcist, hvad de vigtigste budskaber i din politik er, hvad ville du så fortælle?

- Flere visioner i kommunalpolitik og et større fokus på uddannelse og klima

Du er ung blandt mange gamle i kommunalpolitikken. Hvordan mener du at vi kan få flere unge ind i ungdomspartierne og kommunalpolitikken?

- Generelt ved at tale med unge mennesker omkring politik, og hvilken forskel man kan gøre, tror jeg rykker meget. Især når de ser en jævnaldrende stiller op til kommunalvalget, tror jeg mange tænker “Hvis han kan, hvorfor skulle jeg så ikke også kunne?”

# data[].attributes.body
Hvad går du ind for i din politik, der henvender sig til unge?

- Det er svært at sige præcis, hvad der henvender sig til eller appellerer til unge. Nogle unge går op i miljøet og klimaet, nogle går op i folkeskolen og andre endnu går meget op i sport og kultur.

Jeg mener jo egentlig noget på alle områder, og tror også at mange unge går meget op i politik, og gerne vil have flere værdier og ideologi i politik: At vi politikere viser en retning og ikke bliver alt for detaljeorienterede.

Der hvor jeg decideret tænker politik henvendt til unge, så drejer det sig om, at der skal være flere steder at dyrke ungdomslivet her i kommunen. Det handler om at vi skal have en skatepark, plads til at drikke øl og spille musik i kommunens parker, og så måske også et nyt ungdomskulturhus. Samtidig er mange unge afhængig af den offentlige transport, og mange også af, at der findes billige lejligheder i kommunen, som man kan flytte i når man flytter hjemmefra - begge dele forsøger jeg at sætte fokus på.

Hvorfor valgte du i en ung alder at deltage i kommunalpolitikken?

- Overordnet så har jeg bare rigtigt meget på hjertet, og jeg vil gerne være med til at præge samfundet, så vi tager bedre hånd om de svageste, tager imod flygtninge og tager klimakrisen alvorligt. Hvis ikke vi får gjort det i tide, så efterlader man netop en kæmpe regning til min generation af unge, og det er jeg ret bekymret over.

Mange tror fejlagtigt, at kommunalpolitik handler om små ændringer som rottebekæmpelse og lysregulering, men sandheden er at man gennem kommunalpolitik kan få stor indflydelse på hvordan et samfund skal udvikle sig. Det synes jeg er interessant.

For det andet synes jeg også, at jeg og mine jævnaldrende har svigtet kommunalpolitisk i den forstand, at mange af de fede steder, vi havde i vores tidlige ungdomsår, er forsvundet. Det handler om Club 10 som var et fest- og fritidstilbud for 7.-9. Klasser, om skateparken ved ungdomsskolen og om det, at man engang måtte hænge ud i kommunens parker. Club 10 og skateparken er nu lukket, og man må ikke længere drikke øl efter skole i blandt andet Virum parken.

Havde vi engageret os mere i kommunalpolitik tidligere, havde vi nok kunne forhindre den udvikling. Det gjorde vi ikke, så nu går jeg ind i politik for at kæmpe nogle af de væresteder tilbage til de unge.

Går du, med din politik, op i at få inddraget de unge mere i kommunalpolitik, og hvordan gør du det?

- Ja helt klart! Hvis ikke vi unge engagerer os, så ender det med at det er os, som der bliver sparet på hver gang.

Jeg prøver at komme ud og snakke med alle de unge der gerne vil snakke med mig, og så har vi en ungdomsafdeling i SF (SFU), hvor vi taget på skolebesøg og på gader og stræder, og prøver, at engagere unge i politik, også gerne sammen med partier, som mener noget andet end os.

Hvis du skulle fortælle kort og præcist, hvad de vigtigste budskaber i din politik er, hvad ville du så fortælle?

- Vi skal have et samfund, hvor alle har de samme muligheder. Det kræver en god skole, stærke fritidsforeninger, og at vi tager hånd om dem der snubler på deres vej. Og så synes jeg vi skal give den grønne omstilling en skalle. Vi kan ikke tillade os at gamble med klodens fremtid.

Du er ung blandt mange gamle i kommunalpolitikken. Hvordan mener du at vi kan få flere unge ind i ungdomspartierne og kommunalpolitikken?

- Uh, det er et godt spørgsmål. Jeg tror vi skal huske at minde hinanden om, at der er meget indflydelse, at få i kommunalpolitik, og hvis ikke vi engagerer os, så er det os der spares på hver gang.

Så bliver det forhåbentlig også lidt lettere nu, hvor vi er kommet to unge ind (mig og Magnus fra Konservativ).